Predkladacia správa

Návrh zákona o náhradnom výživnom a o zmene zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. vypracovalo Ministerstvo práce, sociálnych vecí a rodiny Slovenskej republiky  na základe Plánu legislatívnych úloh vlády Slovenskej republiky na rok 2007. Podľa Programového vyhlásenia vlády Slovenskej republiky Ministerstvo práce, sociálnych vecí a rodiny Slovenskej republiky malo vypracovať návrh zákona, ktorým sa mení a dopĺňa zákon č. 452/2004 Z. z. o náhradnom výživnom v znení zákona č. 613/2004 Z. z., ale vzhľadom na rozsah zmien, ktoré bolo treba vykonať, predkladá sa nový návrh zákona o náhradnom výživnom.
Návrh zákona reaguje na vyše dvojročnú aplikačnú prax úradov práce sociálnych vecí a rodiny v poskytovaní náhradného výživného podľa zákona č. 452/2004 Z. z. v znení zákona č. 613/2004 Z. z. a taktiež na situáciu, ktorá vznikla po prijatí zákona č. 341/2005     Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a o zmene a doplnení niektorých zákonov. 
Súčasná právna úprava náhradného výživného je konštruovaná pred účinnosťou novely Občianskeho súdneho poriadku a aj napriek následným úpravám Exekučného poriadku, súčasné podmienky poskytovania náhradného výživného vychádzajú z predpokladu výkonu rozhodnutia súdom.  
Predkladaný návrh zákona sleduje odstránenie interpretačných a aplikačných problémov posudzovania nároku na náhradné výživné, vrátane posudzovania nároku na náhradné výživné v prípade, ak sa povinná osoba zdržiava v zahraničí, v doteraz nejednoznačne ustanovenom okruhu spoločne posudzovaných osôb, v samotnom konaní o náhradnom výživnom a najmä problémov spojených s nevyriešeným vzťahom oprávnená osoba – povinná osoba – úrad práce sociálnych vecí a rodiny – exekútor/Centrum pre medzinárodnoprávnu ochranu detí a mládeže. Z tohto dôvodu sa okrem doriešenia interpretačných nejasností a potrebných zmien v súvislosti s už uvedenou novelou Občianskeho súdneho poriadku navrhuje zmeniť formu doteraz poskytovaného náhradného výživného ako bežnej sociálnej dávky na preddavkovú formu poskytovania. 
Navrhuje sa rozšírenie okruhu oprávnených osôb o siroty, ktorých výška sirotských dôchodkov nedosahuje výšku minimálneho výživného ustanoveného zákonom č. 36/2005 Z. z. o rodine a o zmene a doplnení niektorých zákonov alebo o siroty, ktorým nevznikol nárok na sirotský dôchodok.
 
Predpokladané dopady navrhovaného zákona na štátny rozpočet na roky 2008 - 2010  dosiahnu v roku 2008 sumu 10,579 mil. Sk, v roku 2009 21,620 mil. Sk a v roku 2010 22,095 mil. Sk. Všetky zvýšené nároky na štátny rozpočet je možné zabezpečiť v rámci kapitoly Ministerstva práce, sociálnych vecí a rodiny Slovenskej republiky v programe sociálna inklúzia. Taktiež zrušenie penále pri splácaní náhradného výživného nebude mať žiadny dopad na príjmovú časť štátneho rozpočtu, nakoľko už v súčasnosti je vymožiteľnosť pohľadávky zo samotného poskytnutého náhradného výživného ako istiny takmer nulová. Keďže vo väčšine prípadov ide o občanov, ktorí sa nachádzajú na neznámom mieste, ktorí sú poberateľmi dávky v hmotnej núdzi a príspevkov k dávke v hmotnej núdzi, občanov vo výkone trestu, resp. vo výkone väzby, alebo občanov, ktorí sú cudzími štátnymi príslušníkmi žijúcimi mimo územia Slovenskej republiky, vymáhanie výživného je veľmi obtiažne, zdĺhavé, alebo prakticky nemožné a najmä nákladné. Na základe uvedených skutočností zrušenie ukladania penále za poskytnuté náhradné výživné nespôsobí takmer žiadny výpadok príjmov štátneho rozpočtu a zároveň vylúčenie nákladov na vymáhanie vykryje takmer nulové príjmy z vymožených pohľadávok z penále.
	Návrh zákona bol predmetom medzirezortného pripomienkového konania. Pripomienky k návrhu zákona nezaslali:  Úrad vlády SR – podpredseda vlády D. Čaplovič, Slovenská informačná služba, Národný bezpečnostný úrad, Najvyšší súd SR; Konfederácia odborových zväzov SR, Rada vlády SR pre problematiku občanov so zdravotným postihnutím, Nezávislé kresťanské odbory a Republiková únia zamestnávateľov SR.
	Návrh zákona prerokovala Hospodárska a sociálna rada Slovenskej republiky, ktorá súhlasila s návrhom zákona a odporučila návrh zákona na ďalšie legislatívne konanie.
Návrh zákona prerokovala dňa 5. februára 2008 Legislatívna rada vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona v novom znení.